Avtomobil transportida yo‘lovchilar va yuklar tashuvchi avtotransport vositalarida litsenziya kartochkalari mavjud bo‘lishini, O‘zbekiston Respublikasi hududida xalqaro avtomobillarda tashuvlarni amalga oshirish shartlariga rioya etilishini, haydovch

O‘zbekiston Respublikasining “Yo‘l harakati xavfsizligi to‘g‘risida”gi Qonuni va O‘zbekiston Respublikasi Vazirlar Mahkamasining 2017-yil 25-apreldagi 238-son “Aholiga transport xizmati ko‘rsatish hamda shaharlar va qishloqlarda avtobuslarda yo‘lovchilar tashish tizimini yanada takomillashtirish chora-tadbirlarini amalga oshirish to‘g‘risida”gi qaroriga muvofiq buyuraman:
 1. Avtomobil transportida yo‘lovchilar va yuklar tashuvchi avtotransport vositalarida litsenziya kartochkalari mavjud bo‘lishini, O‘zbekiston Respublikasi hududida xalqaro avtomobillarda tashuvlarni amalga oshirish shartlariga rioya etilishini, haydovchilarning mehnat va dam olish rejimiga rioya etilishini nazorat qilish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasining “Yo‘l harakati xavfsizligi to‘g‘risida”gi Qonuni va O‘zbekiston Respublikasi Vazirlar Mahkamasining 2017-yil 25-apreldagi 238-son “Aholiga transport xizmati ko‘rsatish hamda shaharlar va qishloqlarda avtobuslarda yo‘lovchilar tashish tizimini yanada takomillashtirish chora-tadbirlarini amalga oshirish to‘g‘risida”gi qaroriga muvofiq avtomobil transportida yo‘lovchilar va yuklar tashuvchi avtotransport vositalarida litsenziya kartochkalari mavjud bo‘lishini, O‘zbekiston Respublikasi hududida xalqaro avtomobillarda tashuvlarni amalga oshirish shartlariga rioya etilishini, haydovchilarning mehnat va dam olish rejimiga rioya etilishini nazorat qilish tartibini belgilaydi.
 1. Avtomobil transportida yo‘lovchilar va yuklar tashuvchi avtotransport vositalarida litsenziya kartochkalari mavjud bo‘lishini, O‘zbekiston Respublikasi hududida xalqaro avtomobillarda tashuvlarni amalga oshirish shartlariga rioya etilishini, haydovchilarning mehnat va dam olish rejimiga rioya etilishini nazorat qilish (bundan buyon matnda nazorat deb yuritiladi) yo‘lovchilar to‘planadigan va yuklar ortiladigan hamda tushiriladigan yirik punktlarda (temir yo‘l vokzallari va stansiyalarida, daryo portlarida, bozorlarda, metropolitenning oxirgi stansiyalarida, avtovokzallarda (avtostansiyalarda), avtobus yo‘nalishlarining oraliq va oxirgi to‘xtash bekatlarida va h. k.) hamda O‘zbekiston Respublikasi Ichki ishlar vazirligi Davlat yo‘l harakati xavfsizligi xizmatining statsionar postlarida amalga oshiriladi.
 2. Nazorat O‘zbekiston avtomobil va daryo transporti agentligi hududiy boshqarmalarining inspektorlari (bundan buyon matnda inspektorlar deb yuritiladi) tomonidan amalga oshiriladi.
 3. Mazkur Nizom talablari:
 tabiiy ofatlarni (zilzila, toshqinlar, yong‘inlar, epidemiyalar va h. k.) va ularning oqibatlarini tugatishda yoki qutqaruv operatsiyalarida foydalanilayotgan;
 o‘quv-mashq jarayonida foydalanilayotgan;
 O‘zbekiston Respublikasi Mudofaa vazirligi, Milliy xavfsizlik xizmati, Favqulodda vaziyatlar vazirligi, Ichki ishlar vazirligiga qarashli tuzilmalar tomonidan kuzatib borilayotgan;
 konstruktiv takomiliga yetkazish, ta’mirlash yoki ularga texnik xizmat ko‘rsatish doirasida yo‘l sinovlaridan o‘tkazilayotgan foydalanishga topshirilmagan;
 bojxona organlari tomonidan bojxona nazorati ostida kuzatib borilayotgan avtotransport vositalarini nazorat qilishga tatbiq etilmaydi.
 4. Ushbu Nizomda quyidagi tushunchalar qo‘llaniladi:
 litsenziya kartochkasi — yo‘lovchilar va yuk tashish uchun foydalaniladigan muayyan avtotransport vositasiga belgilangan tartibda litsenziyalovchi organ tomonidan beriladigan avtotransport vositalari bilan yo‘lovchilar va yuklar tashishni amalga oshirish (huquqi) uchun ruxsatnoma; 
 yo‘l varaqasi — avtotransport vositasining ishini aniqlash va hisobga olish uchun belgilangan namunadagi yuridik hujjat.
 5. Nazoratni amalga oshirishda inspektor:
 avtotransport vositasining oldiga kelishi, familiyasini, lavozimini aytib haydovchiga o‘zini tanishtirishi, haydovchining talabiga ko‘ra xizmat guvohnomasini ko‘rsatishi;
 haydovchilarga ularning huquqlarini tushuntirishi;
 shaxsning huquq va qonuniy manfaatlariga qat’iy rioya qilishi, o‘z xizmat vazifasini aniq bajarishi, haydovchiga nisbatan madaniyatli muomalada bo‘lishi lozim.
 6. Inspektor avtotransport vositasining litsenziya kartochkasini ko‘zdan kechiradi.
 7. Nazoratni amalga oshirishda litsenziya kartochkasi mavjud bo‘lmagan taqdirda, inspektor tomonidan tegishli dalolatnoma tuziladi.
 8. O‘zbekiston Respublikasi hududida xalqaro avtomobillarda tashuvlarni amalga oshirish shartlariga rioya etilishini nazorat qilishda inspektor tomonidan quyidagilar tekshiriladi:
 yo‘lovchilar, bagaj va yuklarni muntazam va nomuntazam tashish uchun ruxsat beruvchi hujjatlarni;
 harakat jadvaliga rioya qilinishini;
 nomuntazam xalqaro avtomobilda yo‘lovchilar va bagaj tashishlarda yo‘lovchilar ro‘yxati mavjudligini;
 O‘zbekiston Respublikasi hududida xorijiy davlatlarga tegishli bo‘lgan avtotransport vositalarida yo‘lovchilar, bagaj yoki yuklarni tashish, shu jumladan O‘zbekiston Respublikasi hududiga vaqtinchalik keltirilgan xorijiy davlatlar avtotransport vositalarida tashishlarni (kabotaj tashishlarni) amalga oshirishda xalqaro shartnomalar shartlariga rioya etilishini;
 xorijiy davlatlarga tegishli bo‘lgan avtotransport vositalarining O‘zbekiston Respublikasi hududiga belgilangan o‘tish punktlari orqali kirib kelganligini.
 9. Xorijiy davlatga tegishli bo‘lgan avtotransport vositasi nazoratdan o‘tkazilganda ushbu avtotransport vositasiga berilgan ruxsatnoma blankasining orqa tomoniga tegishli yozuv orqali nazorat o‘tkazilganligi qayd etiladi hamda inspektor tomonidan imzolanib, maxsus shtamp bilan tasdiqlanadi.
 Nazoratdan o‘tkazilgan xorijiy davlatlarga tegishli bo‘lgan avtotransport vositalari to‘g‘risidagi axborot, shu jumladan aniqlangan kamchiliklar bildirgi ko‘rinishida inspektor tomonidan O‘zbekiston avtomobil va daryo transporti agentligining hududiy boshqarmasiga, transport ma’lumotlar bazasi va tashishlar xavfsizligi sur’ati monitoringi axborot-tahlil tizimiga kiritish uchun topshiriladi.
 10. Avtomobilda xalqaro tashishlarni amalga oshirishda haydovchilarning mehnat va dam olish rejimi Xalqaro avtomobilda tashishni amalga oshiruvchi transport vositalari ekipajlari ishiga daxldor Yevropa Bitimiga (Jeneva, 1970-yil 1-iyul) muvofiq belgilanadi.
 Avtomobilda xalqaro tashishda haydovchilarning mehnat va dam olish rejimini nazorat qilish Raqamli nazorat qurilmalaridan foydalanish to‘g‘risidagi yo‘riqnomaga (ro‘yxat raqami 2346, 2012-yil 26-mart) muvofiq raqamli nazorat qurilmasi xotirasida saqlanib qoladigan parametrlar orqali nazorat qilib boriladi.
 11. O‘zbekiston Respublikasi hududida ichki tashuvlarni amalga oshirishda haydovchilarning mehnat va dam olish rejimi O‘zbekiston Respublikasining Mehnat kodeksiga muvofiq belgilanadi.
 Bunda haydovchilarning mehnat va dam olish rejimini nazorat qilish yo‘l varaqasi orqali amalga oshiriladi.
 12. Nazoratni amalga oshirish davomida inspektorning xatti-harakatlaridan (qarorlaridan) norozi bo‘lgan shaxslar qonunchilikda belgilangan tartibda yuqori turuvchi organga (mansabdor shaxsga) yoki sudga shikoyat qilishga haqli.
 13. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javobgarlikka tortiladilar.
 14. Mazkur Nizom O‘zbekiston Respublikasi Ichki ishlar vazirligi, Tashqi ishlar vazirligi, Davlat soliq qo‘mitasi va Davlat bojxona qo‘mitasi bilan kelishilgan.